**VESIHUOLTOLAITOKSEN VERKOSTO-OMAISUUDEN HALLINTA HALTUUN – IRRALLISISTA PROSESSEISTA ARKEA OHJAAVAAN TOIMINTAAN, CASE HS-VESI**

**Taustaa hankkeelle**

Vuonna 2001 perustetun HS-Veden verkostoalue (noin 2600 km) on muodostunut 10 vanhan kunnan alueesta. Verkoston kunto ja dokumentoinnin taso ovat vaihdelleet huomattavasti eri alueilla. Sen vuoksi myös erilaiset verkoston tilaa ohjaavat toimenpiteet ovat perustuneet eri alueilla eritasoiseen tietämykseen verkoston tilasta ja kunnosta, jolloin yhtenäisen kokonaiskäsityksen saaminen on ollut vaikeaa. Saneerausratkaisut ovat tapahtuneet pääosin reaktiivisesti esille tulleisiin vakaviin vikoihin perustuen. Aiemmin tarpeeksi hyvä osumatarkkuus saneerauskohteiden valinnassa on saatu kohdistamalla saneeraukset vikaantuneiden kohteiden lisäksi tiettyihin materiaaleihin. Saneerauspäätösten tulee jatkossa perustua verkoston tunnettuun kuntoon. Tavoite on haastava, sillä verkostojen kuntotieto on varsin niukkaa ja hajanaista. Tietomäärää on systemaattisesti lisättävä, samoin kerättäviä ja analysoitavien muuttujien määrää. Tulevaisuudessa kunnossapidon ja verkostosaneerausten resurssit on pyrittävä ohjaamaan tehokkaasti, jotta toimintavarmuus saadaan säilytettyä. Pelkkä putkimetri- tai euromääräinen tehokkuusmittaus ei ole oikea lähtökohta, vaan toiminnalla on oltava myös vaikuttavuutta. Tällaisista lähtökohdista HS-Vesi aloitti vuonna 2019 projektin, jonka tarkoitus oli rakentaa prosessit ja toimintatavat vastaamaan verkosto-omaisuuden hallinnan tulevaisuuden haasteisiin.

**Kehitetyn toimintamallin periaate**

Projektissa rakennettiin HS-Veden toimintaympäristöön ja resursseihin sopiva malli, jossa prosessin eri osista voidaan erottaa ”perinteisen” materiaalin tekniseen pitoaikaan perustuvan saneerausvelkakäsitteen lisäksi myös muita velan käsitteitä: 1. tunnistettu selvilläolovelka, 2. tunnistettu kunnossapitovelka ja 3. tunnistettu saneerausvelka. Näihin päästiin kiinni lisäämällä koko verkostoon normaalin verkostohierarkian ja kuntotietojen lisäksi taustamuuttujia, joita olivat mm. erilaiset sijaintimuuttujat, liittyjien häiriöherkkyys ja kriittiset jätevesipumppaamot paineputkineen. Niille määriteltiin selvilläolon tavoitetasot verkosto-osan kriittisyyden ja tavoitteiden mukaan. Se mahdollistaa erilaisten strategisten painotusten tekemisen verkostokunnossapidossa ja saneerauksessa. Toimintamalliin on tarvittaessa helppo lisätä uusia muuttujia. Lisäksi se on skaalautuva käytössä olevien resurssien suhteen ja helpottaa myös kunnossapidon ostopalvelujen hankinnan ja muun resurssoinnin suunnittelua.

**Lopputulos**

HS-Veden verkosto-omaisuusprojektissa rakennettiin toimintaprosessit seuraaviin kokonaisuuksiin:

* Verkoston kriittisyysjärjestyksen määrittäminen ja analyysit
* Saneerauskohteiden tunnistaminen ja hankekokonaisuuksien muodostaminen
* Suunnitteluhankkeen elinkaaren hallinnan toimintamalli
* Tietomallipohjainen hankesuunnittelutyökalu
* Saneeraushankkeen kustannuksen elinkaaren hallinta
* Verkostokunnossapidon suunnittelun toimintamallit ja työkalut
* Verkostokunnossapidon maastotöiden toimintamallit ja työkalut
* Investointiohjelman rakentamisen toimintamalli
* Verkostosaneerausten investointiohjelma 2022-2035 (valmis 12/2021)
* Katusaneerausten ja verkostosaneerausten yhteensovittaminen (ehdotus kunnille valmis 12/2021)
* Sähköiset työmääräimet ja toimintamallit verkoston asiakasoperaatioihin

**Lisätietoja:** Jarno Laine, suunnittelupäällikkö, jarno.laine@hsvesi.fi, 03-6212278 (verkosto-omaisuuden hallinnan toimintamallin ideoiminen, kehittäminen ja jalkauttaminen)

Jukka Meriluoto, toimitusjohtaja, jukka.meriluoto@hsvesi.fi, 03-6212280 (omaisuuden hallinnan merkitys vesihuoltolaitoksella)